餐菊花歌
作者：鄭思肖
朝代：宋

paragraphs: 道人四時花爲糧，骨生靈氣身吐香。
聞到菊花大歡喜，拍手歌笑頻顛狂。
憶昔我爲混沌王，洞見末劫壽不長。
盡召群仙列殿下，敕宣餐菊長生方。
我今化身遊下土，一嚼清凉徹肺腑。
頓令心地豁然開，迸出明珠耀今古。
普入變化妙如意，能爲一切主中主。
塵塵剎剎黄金身，永救娑婆衆生苦。